**Móricz Miklós**

*(Prügy, 1886. december 7—Budapest, 1966. május 5.)*

Móricz Zsigmond öccse. A hét Móricz-fiú közül negyedikként, már nem Csécsén, hanem Prügyön született. Jogot tanult, ügyvéd, majd kereskedelmi kamarai tisztviselő lett. Emellett író és újságíró is. A Magyar Hírlap, a Független Magyarország munkatársa volt, s néhány évig a Brassói Lapok szerkesztője is. A Kelet Népe-korszakban nagyon sokat segített Móricz Zsigmondnak szerkesztési, kiadó és népfőiskolai ügyekben.

Bátyjáról írt könyveiben alapvető kutatási eredményekkel gazdagította Tiszacsécse és a Móricz-család jobb megismerését.

Művei:

Az erdélyi föld sorsa, 1932; Budapest társadalomrajza, 1934; Móricz Zsigmond indulása, 1959; Móricz Zsigmond érkezése, 1966.

Irodalom:

Szemlér Ferenc: Doktor Borgisz. = Személyes ügy. Bukarest, 1975.

/Katona Béla: Szabolcs-Szatmár-Bereg irodalmi topográfiája, II. Ajaktól Zsurkig Nyíregyháza : Jósa Múz. 1996./